ET Euroopa Liidu Teataja C 255/5

Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase taotluse avaldamine

(2016/C 255/05)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EÜ) nr 110/2008 (1) artikli 17 lõikele 7

KOKKUVÕTE

„TEQUILA”

ELi nr: PGI-MX-01851 – 3.1.2013

1. Nimetus

Tequila

2. Piiritusjoogi kategooria

„Muud piiritusjoogid” vastavalt määruse (EÜ) nr 110/2008 II lisas esitatud piiritusjookide liigitusele.

3. Kirjeldus

Tequila on alkohoolne jook, mida valmistatakse otse sinise ehk tekiila-agaavi (Agave tequilana F.A.C. Weber) südamikust kas enne või pärast selle hüdrolüüsi või küpsetamist eraldatud virde destilleerimise ja kultuurpärmi või loodusliku pärmi abil kääritamise teel. Virdele võib lisada ja sellesse segada muid suhkruid, kuid nende osakaal kõigist redutseerivatest suhkrutest ei tohi olla suurem kui 49 % väljendatuna massiühikutes. Sõltuvalt sellest, kas virdesse on lisatud ja sellesse segatud muid suhkruid, eristatakse Tequila kaht kategooriat: Tequila 100 % agave (100 % agaavi-Tequila – kõik suhkrud pärinevad toorainest) ja Tequila (kuni 49 % ulatuses on lisatud muudest allikatest saadud suhkruid).

Kumbki nimetatud kategooriatest jaguneb viide klassi:

Tequila blanco (valge): turustamiseks mõeldud toote alkoholisisaldust tuleb vajaduse korral lahjendada veega.

Tequila joven/oro (kuldne): toote maitset võib mahedamaks muuta. Turustamiseks mõeldud toote alkoholisisaldust tuleb vajaduse korral lahjendada veega. Tequila blanco segamisel klassi reposado ja/või añejo ja/või ekstra añejo kuuluva Tequila’ga saadud jooki loetakse klassi Tequila joven/oro kuuluvaks.

Tequila reposado (laagerdunud): toote maitset võib mahedamaks muuta. Seda laagerdatakse vähemalt kaks kuud tammevaatides. Turustamiseks mõeldud toote alkoholisisaldust tuleb vajaduse korral lahjendada veega.

Tequila añejo (kaua laagerdunud): toote maitset võib mahedamaks muuta. Seda laagerdatakse vähemalt üks aasta kuni 600 liitrit mahutavates tammevaatides. Turustamiseks mõeldud toote alkoholisisaldust tuleb vajaduse korral lahjendada veega. Tequila añejo segamisel klassi ekstra añejo kuuluva Tequila’ga saadud jooki loetakse klassi Tequila añejo kuuluvaks.

Tequila ekstra añejo (väga kaua laagerdunud): toote maitset võib mahedamaks muuta. Seda laagerdatakse vähemalt kolm aastat kuni 600 liitrit mahutavates tammevaatides otseses kokkupuutes vaadi puuseintega. Turustamiseks mõeldud toote alkoholisisaldust tuleb vajaduse korral lahjendada veega.

4. Organoleptilised omadused

Välimus : vähetäidlane, keskmiselt täidlane või täidlane, sõltuvalt sellest, kui kaua toode klaasi küljes püsib, moodustades nn pisaraid või jalgu.

Värvus : Tequila Blanco on kristalne, läbipaistev ja hõbedase varjundiga. Muudesse klassidesse kuuluv Tequila, mille maitset võib mahedamaks muuta ja mida laagerdatakse tammevaatides otseses kokkupuutes vaadi puuseintega, võib olla õlekarva või tumedat õlekarva ja sellel on värvinüansid, mis ulatuvad kuldsest punaka või ookerkollaseni.

Lõhn :

— Tequila Blanco : tsitrusenoodid ning kerge puuvilja- ja lillelõhn.

— Tequila Joven : puidulõhn.

— Tequila Reposado : vürtsikas aroom; kergelt magus vanilli- ja võilõhn.

— Tequila Añejo ja Tequila Extra Añejo : lille- ja puuviljaaroom.

Maitse :

— Tequila Blanco : eristatav on küpsetatud agaavi ja ürdimaitse.

— Tequila Joven : ürdi-, küpsetatud agaavi, toore agaavi maitse (tajutav on ka puidumaitse).

— Tequila Reposado : mahe, kergelt magus ja puuviljane maitse. Kergelt mõru, nõrk kuni keskmine alkoholimaitse.

— Tequila Añejo ja Tequila Extra Añejo : kootav kuivatatud puuvilja-, vürtsi-, vanilli-, puidu-, karamelli- ja suitsumaitse.

5. Füüsikalis-keemilised omadused

Alkoholisisaldus 20 °C (mahuprotsent): 35–55.

Kuivainesisaldus (g/l): klassi Tequila Blanco puhul 0–0,30; klasside Joven/Oro, Reposado, Añejo ja Extra Añejo puhul 0–5.

Kõrgemad alkoholid (alkoholid, mille molaarmass on suurem kui etanoolil või puskariõlil, nt amüülalkohol) (milligrammides 100 ml veevaba alkoholi kohta): 20–500.

Furfuraal (mg/100 ml veevaba alkoholi kohta): 0–4.

Metanool (2) (mg/100 ml veevaba alkoholi kohta): 30–300.

Aldehüüdid (nt atseetaldehüüd) (mg/100 ml veevaba alkoholi kohta): 0–40

Estrid (etüülatsetaadina) (mg/100 ml veevaba alkoholi kohta):

— klasside Blanco ja Joven/Oro puhul 2–200;

— klasside Reposado, Añejo ja Extra Añejo puhul 2–250.

6. Geograafiline piirkond

Tequila tooraine peab pärinema ja selle tootmine toimuma päritolunimetusega kaitstud geograafilises piirkonnas, mis koosneb Mehhiko 181 omavalitsusüksusest: kõik Jalisco osariigi omavalitsusüksused (eelkõige Tequila omavalitsusüksus, millest tuleneb geograafilise tähise nimi), 8 Nayariti osariigi omavalitsusüksust (Ahuacatlán, Amatlán de Cañas, Ixtlán del Río, Jala, Xalisco, San Pedro de Lagunillas, Santa María del Oro ja Tepic), 7 Guanajuato osariigi omavalitsusüksust (Abasolo, Ciudad Manuel Doblado, Cuerámaro, Huanimaro, Pénjamo, Purísima del Rincón ja Romita), 11 Tamaulipase osariigi omavalitsusüksust (Aldama, Altamira, Antiguo Morelos, Gómez Farías, González, Llera, Mante, Nuevo Morelos, Ocampo, Tula ja Xicoténcatl) ja 30 Michoacáni osariigi omavalitsusüksust (Briseñas de Matamoros, Chavinda, Chilchota, Churintzio, Cotija, Ecuandureo, Jacona, Jiquilpan, Marcos Castellanos, Maravatío, Nuevo Parangaricutiro, Numarán, Pajacuarán, Peribán, La Piedad, Los Reyes, Regules, Sahuayo, Tancítaro, Tangamandapio, Tangancícuaro, Tanhuato, Tingüindin, Tocumbo, Venustiano Carranza, Villamar, Vista hermosa, Yurécuaro, Zamora ja Zináparo).

7. Tootmismeetod

Agaavide kasvatamine ja lehtede eemaldamine (jima): liiki Agave tequilana F.A.C. Weber kuuluva sinise agaavi võrsed peavad asetsema umbes 50 cm kõrgusel. Taime kasvutsükkel kestab ligikaudu kümme aastat. Lehed lõigatakse ära päris alumisest servast, nii et järele jääb agaavi südamik.

Agaavi küpsetamine ja purustamine: küpsetamine toimub survestatud veeauru abil traditsioonilises telliskiviahjus või autoklaavis. Seejärel transporditakse küpsetatud agaavid veskisse, kus need peenestatakse ja purustatakse.

Nektari ja agaavimassi eraldamine: agaavimassile pihustatakse survevett ja seejärel massi pressitakse. Selle käigus eraldatakse nektar ja edasi jätkatakse tööstusliku protsessiga.

Segu valmistamine: omavahel segatakse agaavinektar, mille osakaal on vähemalt 51 %, ja muude nektarite segu (maksimaalselt 49 %) ning saadud segu kääritatakse.

Kääritamine: nektarisegu kääritatakse suurtes tõrtes. Sinna lisatakse alkoholkäärimise tekitamiseks vett, kultuurpärmi või looduslikku pärmi ja toitaineid.

Destilleerimine: kääritamissaadused eraldatakse kuumuse ja rõhu abil alkoholisaadusteks (tequila) ja destilleerimisjääkideks, mida seejärel kõrgel temperatuuril kuumutatakse. Destilleerida tuleb kaks korda: esimest korda toimub destrozamiento (destruktsioon) ja teist korda rectificación (rektifikatsioon).

Laagerdumine: Tequila peab sõltuvalt klassist laagerduma vähemalt kaks kuud (reposado), üks aasta (añejo) või kolm aastat (ekstra añejo) otseses kokkupuutes tammevaadi puuseintega.

Villimine: vaid kategooria Tequila 100 % de agave puhul peab toote villimine toimuma käitises, mida kontrollib volitatud tootja ja mis peab asuma geograafilises piirkonnas. Kuna kõnealuse kategooria puhul ei lisata virdele muid suhkruid peale liigist Agave tequilana F.A.C. Weber saadute, on toote organoleptilised omadused mitmekesisemad ja toote villimata kujul väljapoole tootmispiirkonda transportimine võib neid omadusi kahjustada. Volitatud tootjate poolt villimine päritolupiirkonnas tagab toote eripärase aroomi ja maitse säilimise. Kohustuslik villimine tootmispiirkonnas on kategooria Tequila 100 % de agave puhul pikaaegne nõue, mis kehtis juba enne päritolunimetuse tunnustamist ning mille eesmärk on säilitada toote kvaliteeti ja seega mainet. Kõiki nimetatud kategooriaga seotud ja kaitstud piirkonnas toimuvaid kontrolle teostab kohapeal reguleeriv asutus Consejo Regulador del Tequila.

8. Geograafiline seos

Geograafilises mõttes vastab nimetus „Tequila” Jalisco osariigis asuvale Tequila omavalitsusüksusele.

Tequilat valmistatakse liiki Agave tequilana F.A.C. Weber kuuluvast sinisest agaavist, mis on Tequila vulkaani piirkonnas kasvav endeemiline taim.

Kõige varasemad viited liiki Agave tequilana F.A.C. Weber kuuluvale sinisele agaavile ja selle erinevatele kasutusviisidele ulatuvad Kolumbuse-eelsesse aega. Mitmes koodeksis (Nuttal ja Tonaltlanahuatl) kirjeldatakse, et mexica’d („need, kes elatuvad mezcali’st [piiritusjook]”, austades iidset jumalat Mexitlit, mis tähendab „agaavi naba”) olid õppinud koguma mezcales’te (metl) südamikke ehk kodarikke, neid maa-alustes ahjudes küpsetama ja sellisel viisil mezcali’t valmistama.

On teada, et sõna „tequila” tuleb nahuatlikeelsetest sõnadest „tequi” ja „tlan”, mille etümoloogia on „lõikamise koht” või „andami maksmise koht”.

Geograafilise tähisega „Tequila” hõlmatud piirkonnas on mõõdukas kuni soe kliima, kus temperatuur on vahemikus 15–29,9 °C ja mis on ideaalne liiki Agave tequilana F.A.C. Weber kuuluvate agaavide kasvatamiseks. Agaave tuleb kasvatada kõrgusel 1 600–2 000 meetrit üle merepinna, et tagada optimaalne temperatuur ja sademete hulk (ligikaudu 1 073–1 440 mm aastas). On kindlaks tehtud, et liik Agave tequilana F.A.C. Weber ei talu kuigi hästi madalaid temperatuure.

Tequilat hakati valmistama rohkem kui nelisada aastat tagasi. Selle aja jooksul on tequila valmistamisega seotud kombeid ja traditsioone põlvest põlve edasi antud ja sellest on saanud tootmispiirkonnas elava rohkem kui 50 000 mehhiko perekonna eluviis. Tootmisprotsessis kasutatakse traditsioonilisi meetodeid, nagu agaavide kasvatamine ja lehtede eemaldamine (taime lehtede lõikamine päris alumisest servast (jima)), agaavisüdamike küpsetamine ja purustamine, nektari ja agaavimassi eraldamine, segu valmistamine, kääritamine, destilleerimine ja laagerdamine.

Tequila on Mehhiko kõige silmapaistvam ja kuulsam jook ning Mehhiko rahvusvaheline tunnusmärk, mis peegeldab traditsioone ja kvaliteeti. Tequila-kultuuri osaks ja selle tugevdajaks on saanud hulk kvaliteetteenuseid ja -tooteid, mis muudavad piirkonna ajaloo ja traditsioonide kohtumispaigaks. Need tooted ja teenused on seotud muu hulgas Tequila vulkaani ning Paisaje Agavero (agaavimaastikud) ja Tequila vanade tootmisrajatisega (Antiguas Instalaciones Industriales de Tequila), mis lisati 2006. aastal UNESCO maailmapärandi nimistusse.

9. Riiklike õigusaktide kohased nõuded

— Päritolunimetuse „Tequila” kaitse ülddeklaratsioon, Secretaría de Patrimonio y Fomento Industrial, avaldatud Mehhiko Ühendriikide 9. detsembri 1974. aasta ametlikus väljaandes.

— Ametlik standard NOM-006-SCFI-2012 (alkohoolsed joogid – Tequila – spetsifikaadid).

Ametliku standardiga NOM-006-SCFI-2012 on kehtestatud Tequila märgistel esitatav kohustuslik turustamis- ja terviseteave. Turustamisteave ei tohi sisaldada teksti, pilte või muid kirjeldusi, mis võivad oma ebatäpsuse tõttu tarbijat eksitada või segadusse ajada (näiteks „100 % looduslik”, „100 % Mehhiko päritolu”, „100 % looduslik toode”, „100 % laagerdunud” või muud sarnased sõnumid), kuna nimetatud kirjeldused võib segi ajada kategooriaga 100 % de agave või kuna neid kirjeldusi kasutavad tootjad saavad ebaõiglase eelise neid mittekasutavate tootjate ees.

Ekspordiks mõeldud Tequila suhtes on standardiga NOM-006-SCFI-2012 kehtestatud nõue, et märgistuse põhiosal peab olema vähemalt järgmine teave: sõna „Tequila”; kategooria ja klass; vajaduse korral maitse-, lõhna- või värvilisandid; registreeritud kaubamärk või muu eristav tähis vastavalt Mehhiko Tööstusomandi Instituudis (Instituto Mexicano de la Propriedad Industrial – IMPI) registreeritud ühisvastutuse lepingule. Kohustuslik on ka järgmine teave: sõnad „Hecho en México” („Toodetud Mehhikos”), „Producto de México” („Mehhiko toode”), „Elaborado en México” („Valmistatud Mehhikos”) vms; volitatud tootja kood ja registrinumber; partii number. Selle teabe võib esitada etiketi või pakendi mis tahes muul osal.

Teabe, mis on seotud Tequila klassiga ja maitse-, lõhna- või värvilisanditega (kui neid on), samuti sõnad „Hecho en México”, „Producto de México”, „Elaborado en México” vms võib tõlkida teise keelde. Mis tahes muu soovitusliku või ekspordiriigi õigusaktide kohaselt kohustusliku teabe võib esitada asjaomases keeles.

Tequila hispaaniakeelses liigituses kasutatavad klassid võib asendada turustamisriigi või -koha eeskirjadele vastava tõlkega asjaomasesse keelde või järgmiste sõnadega: „Blanco” või „Plata” asemel „Silver”; „Joven” või „Oro” asemel „Gold”; „Reposado” asemel „Aged”; „Añejo” asemel „Extra aged”; „Extra añejo” asemel „Ultra aged”.

Klassi „Extra añejo” kuuluva Tequila etiketil ei pea esitama teavet laagerdumisaja kohta.

10. Taotleja:Consejo Regulador Del Tequila, A.C., aadress: Avenida Patria 723, Col. Jardines de Guadalupe, Zapopán, Jalisco, México.

11. Kontrolliasutus: Consejo Regulador Del Tequila, A.C. on „Tequila” pädev kontrolli-, järelevalve ja sertifitseerimisasutus, mille on nõuetekohaselt akrediteerinud Mehhiko akrediteerimisamet (Entidad Mexicana de Acreditación) vastavalt standardile ISO/IEC 065 ja heaks kiitnud majandusministeeriumi standardite peadirektoraat (Dirección General de Normas de la Secretaría de Economía). Sertifitseerimisüksus on sertifitseerimisega seotud tehniliste otsuste tegemisel täielikult autonoomne ja sõltumatu.

(1) ELT L 39, 13.2.2008, lk 16.

(2) Miinimummäära võib vähendada, kui Tequila tootja tõendab reguleerivale asutusele Consejo Regulador del Tequila (kokkuvõtte punkti 11 kohane pädev kontrolliasutus), et metanoolisisaldust saab vähendada teistsuguse protsessiga.